pexels.com .td_uid_2_606c24e074562_rand.td-a-rec-img{text-align:left}.td_uid_2_606c24e074562_rand.td-a-rec-img img{margin:0 auto 0 0} Smajna ħafna dwar il-pandemija li mhux biss laqtet il-gżejjer tagħna imma d-dinja globali. Ħafna minna konna qegħdin naħsbu li din il-pandemija, fiż-żminijiet li qed ngħixu fihom u l-avvanzi fil-qasam xjentifiku, kienet se tispiċċa f'qasir żmien. Madanakollu, wara dawn ix-xhur kollha, għadna għaddejjin bir-ristrezzjonijiet u prassi sabiex kemm jista' jkun inaqqsu l-firxa tagħha. Propju sena ilu, bħala YMCA Malta, nedejna s-servizz Loneliness Response Line . Minn dakinhar tajna 'l fuq minn 1,300 intervent lil uħud mill-komunità li ħassew li għandhom bżonn jużaw dan is-servizz speċjalment dawk li ħassewhom weħidhom f'dawn iż-żminijiet tant diffiċli għal kulħadd. Lejn l-aħħar tas-sena l-oħra, nedejna wkoll riċerka kwantitattiva li issa wkoll waslet fi tmiemha u se tigġi ppubblikata matul ix-xahar ta' Mejju. F'din ir-riċerka fittixna u ppruvajna nifhmu aktar fid-dettall kif din il-pandemija laqtet lill-poplu Malti u x'impatt ħalliet fuq is-saħħa mentali tagħna. Minkejja d-diffikultajiet u l-impatt psikoloġiku fuq il-ħajja tagħna, il-pandemija kompliet issaħħaħ organizzazzjonijiet bħall-YMCA sabiex ikomplu jaħdmu għall-vulnerabbli għalkemm il-pandemija għamlitha aktar diffiċli sabiex nilħqu lill-vulnerabbli u nkunu aktar qrib tagħhom. Però, tajjeb li nsemmu wkoll li x-xoghol tal-YMCA mhux biss lokal, imma nagħtu l-appoġġ tagħna barra minn Malta wkoll fejn nirrappreżentaw il-moviment Malti u x-xoghol kontinwu li jsir hawn Malta. Tajjeb li nfakkru li l-YMCA hija organizzazzjoni globali li sservi f'komunitajiet u pajjiżi differenti minn madwar 12,000 fergħa mifruxin madwar id-dinja. Matul dawn l-aħħar ġimgħat, l-għaqda Maltija tal-YMCA ħadet sehem fl-laqgħat online ma' 120 rappreżentant ieħor tal-moviment YMCA madwar id-dinja kollha. Madwar 85 Segretarju Ġenerali Nazzjonali tal-YMCA u 70 President tal-Bordijiet Nazzjonali attendew għal dawn il-laqgħat. L-għan ta' dawn id-diskussjonijiet kien sabiex jintlaħaq aktar għarfien u appoġġ matul dawn iż-żminijiet diffiċli tal-pandemija. Dawn il-laqgħat servew bħala opportunità biex nerġgħu nimmaġinaw futur ġdid, fil-fażi ta' rkupru immedjat minn virus li ra diversi impjiegi jintilfu u servizzi oħrajn jingħalqu madwar id-dinja kollha. Henrietta Fore, Direttur Eżekuttiv fil-UNICEF, l-aġenzija tan-Nazzjonijiet Magħquda responsabbli biex tipprovdi għajnuna umanitarja u ta' żvilupp lit-tfal f'190 pajjiż madwar id-dinja, waslet il-messaġġ importanti tagħha fejn qalet: 'Ejjew naħdmu flimkien; ejjew inġibu flimkien il-kompetenza, l-esperjenza, l-influwenza u r-riżorsi tagħna; ejja flimkien nagħmlu l-passi li jmiss fil-vjaġġ tagħna'. Emilio Granados Franco, awtur tar-Rapport dwar ir-Riskju Globali tal-Forum Ekonomiku Dinji 2021, ukoll ingħaqad magħna għal dawn il-laqgħat. Huwa ppreżenta riċerka fost il-ġenerazzjoni taż-żgħażagħ affettwati mill-COVID-19, u saħaq li l-iktar impatti severi tal-kriżijiet globali attwali se jinħassu minn dawk li għandhom bejn il-15 u 24 sena. Huwa enfasizza wkoll il-potenzjal ta' organizzazzjonijiet bħall-YMCA li huma essenzjali sabiex 'nibnu futur aħjar' u futur kollettiv. Din l-aħħar sena kienet sena diffiċli għal kulħadd. Min tilef xogħlu, min tilef xi membru tal-familja, min marad u min ma setax jiltaqa' mal-qraba tiegħu għaliex huma vulnerabbli. Ejja ngħinu lil xulxin, inkunu ta' sostenn għal dawk ta' madwarna sabiex flimkien, inkunu nistgħu nibnu futur aħjar. .td_uid_3_606c24e07475a_rand.td-a-rec-img{text-align:left}.td_uid_3_606c24e07475a_rand.td-a-rec-img img{margin:0 auto 0 0}